SKRIFTLIG FORESPØRGSEL E-1731/00

af Daniel Varela Suanzes-Carpegna (PPE-DE) til Kommissionen

(31. maj 2000)

Om: Kommissionens sprogpolitik beskyttelse og fremme af mindretalssprog og/eller regionale sprog

Med den konference, det portugisiske formandskab havde arrangeret den 17. og 18. marts 2000 i Lissabon, med deltagelse af undervisningsministrene fra de 15 EU-lande, de 3 lande i Det Europæiske Økonomiske Samarbejdsområde (EØS) samt de 13 ansøgerlande er der indledt en ny fase for fællesskabsprogrammerne på områderne uddannelse, erhvervsuddannelse og ungdom (Socrates, Leonardo da Vinci og ungdomspolitik) for perioden 2000-2006.

Kan Kommissionen på baggrund af de meget positive resultater opnået i forbindelse med aktionerne under Lingua-programmet (underprogram under Socrates til fremme af sprogundervisning og -indlæring), der i et vist omfang indgår som horisontale foranstaltninger i den tidligere fase af Socrates- og Leonardo da Vinci-programmerne (1995-1999), oplyse, om foranstaltningerne på området sprogundervisning og -indlæring under Lingua-programmet eller et eventuelt andet program for den nye periodes vedkommende (2000-2006) helt eller delvist indgår som horisontale foranstaltninger i EU's programmer for uddannelse, erhvervsuddannelse og ungdomspolitik, samt hvilket beløb der påtænkes afsat til dette formål?

Kan Kommissionen endvidere oplyse, om aktionerne med henblik på denne sprogundervisning og -indlæring omfatter mindretalssprog og/eller regionale sprog og i givet fald med hvor mange procent?

Svar afgivet på Kommissionens vegne af Viviane Reding

(27. juni 2000)

Lingua-aktionerne under Socrates-programmet havde til formål at fremme en kvalitativ og kvantitativ forbedring af undervisningen og indlæringen af Fællesskabets officielle sprog som fremmedsprog.

a) Siden 1991 har man investeret næsten 22 mio. euro i multinationale projekter med deltagelse af institutioner, som uddanner undervisere, med henblik på at forbedre uddannelsen af sproglærerne ved at udveksle bedste praksis og innovation.

b) Mellem 1995 og 1999 har man med stipendier til sproglæreres efter- og videreuddannelse på i alt 39 mio. euro bidraget til, at 34 600 fremmedsprogslærere har kunnet forbedre deres kvalifikationer. Herudover modtog 19 000 lærere hjælp i form af stipendier mellem 1990 og 1994.

c) Mellem 1995 og 1999 modtog over 2 800 fremtidige sproglærere et stipendium, som gjorde det muligt for dem at tilbringe op til otte måneder med at undervise i deres modersmål på en skole i udlandet, som en del af programmet for Lingua-assistentophold.

d) Man har givet støtte til udviklingen af innovative undervisningsmetoder og undervisningsværktøjer inden for fremmedsprogsundervisning samt udviklingen af instrumenter til brug ved vurderingen af sprogkundskaber.

e) Hvert år har man ved hjælp af stipendier gjort det muligt for 30 000 unge at forbedre deres fremmedsprogskvalifikationer gennem samarbejde med andre unge på skoler i udlandet om projekter vedrørende deres uddannelse; de er rejst til udlandet og har ansigt til ansigt arbejdet sammen med de udenlandske unge; de har i en periode været integreret i en familie i udlandet, hvilket har gjort dem i stand til at bruge deres nye fremmedsprogskvalifikationer i praksis.

Kommissionen er glad for at bekræfte, at de aktioner man refererer til under (a), (b), (c), og (e) ovenfor, fortsættes i anden fase af Socrates-programmet under Comenius-aktionen, hvis formål nu omfatter at fremme sprogundervisning og indlæring. De aktioner, der nævnes under (d), fortsætter man under den nye Lingua-aktion, som også omfatter nye foranstaltninger, som skal øge befolkningens kendskab til betydningen af sprogindlæring, forbedre borgernes muligheder for adgang til sprogindlæring og tilvejebringe udveksling af oplysninger om bedste praksis og innovation på området.

Fremme af sprogundervisning og -indlæring inden for erhvervsuddannelse er fortsat et af de prioriterede områder under Leonardo Da Vinci-programmet.

I Socrates-afgørelsen angives målsprogene som de 11 officielle sprog i Fællesskabet samt irsk og luxembourgsk. De nationale sprog i Det Europæiske Økonomiske Samarbejdsområde (EØS) norsk og islandsk og de nationale sprog i de lande, som for nylig er begyndt at deltage, er også støtteberettigede. Regionale sprog og mindretallenes sprog er ikke støtteberettigede som målsprog under Socrates-programmet.

Der er ikke fastlagt målsprog under Leonardo Da Vinci-programmet.